"Va fi De Zerbi de România!" Poli Iași și-a găsit antrenor după despărțirea de Leo Grozavu
Poli Iași și-a găsit un nou antrenor după despărțirea de Leo Grozavu (56 de ani).
Moldovenii au anunțat plecarea tehnicianului imediat după eșecul suferit în fața celor de la FC Botoșani, scor 1-2.
Anthony da Silva, noul antrenor al lui Poli Iași
Chiar dacă pe lista moldovenilor s-au aflat nume precum Marius Șumudică sau Liviu Ciobotariu, Cornel Șfaițer, președintele clubului din Copou, a anunțat că a ajuns la un acord cu un alt antrenor: Tony, cel care în cariera de jucător a petrecut câțiva ani și la CFR Cluj.
Conducătorul lui Poli Iași a dezvăluit că aducerea lui Tony a fost o decizie luată în grabă, mai ales că Poli Iași se află în criză de timp. Șfaițer are încredere în tehnicianul portughez că îi poate salva de la retrogradare pe ieșeni.
"A trebuit să ne mișcăm rapid pentru a scoate echipa din criză. Nu aveam timp să stăm după vreun antrenor, indiferent de cota lui. Noul tehnician trebuie să aibă timp să pregătească meciul cu FC U Craiova 1948, pe care trebuie să-l câștigăm. Din multitudinea de propuneri care au venit pe adresa noastră ne-am decis asupra lui Tony.
În ultimii ani am primit numeroase referințe pozitive despre cum lucrează. Are același spirit de luptător pe care-l etala ca jucător, este foarte preocupat de a se perfecționa, are licența PRO, a învățat de la nume mari ale fotbalului portughez, cu care e prieten.
A contat enorm și faptul că vorbește româna și alte limbi de circulație internațională, precum și faptul că a urmărit mereu campionatul nostru, fiind la curent cu tot ce se întâmplă. Eu am încredere că Tony va fi un De Zerbi de România", a spus Cornel Șfaițer, conform GSP.ro.
Tony a fost în staff-ul lui Antonio Conceicao la naționala Camerunului
După ce și-a încheiat cariera de fotbalist, Tony a obținut licența PRO și a practicat meseria de antrenor în ligile inferioare din Portugalia.
În CV-ul său se regăsesc echipe precum AD Oliveirense, Braganca, Vilar Perdizes, Chaves U19, Pacos Ferreira sau Montalegre, formații unde a fost fie antrenor principal, fie second.
De altfel, în perioada 2019-2022, Tony a făcut parte din staff-ul lui Antonio Conceicao la echipa națională a Camerunului.
Urmăriți SPORT.RO și pe Google News